

**Η Διεύθυνση Πολιτισμού**

**της Αντιδημαρχίας Πολιτισμού και Μουσείων**

**του Δήμου Βόλου**

**σε συνεργασία με τη Φωτογραφική Λέσχη Βόλου**

**Προκηρύσσει Πανελλήνιο Διαγωνισμό Φωτογραφίας**

με θέμα: **«Ο Βόλος μας μαγεύει**

**I love Volos - Christmas Edition» *2024-2025***

*(φωτογραφίες που το θέμα τους θα παρουσιάζει τον εορταστικό στολισμό της πόλης, πρόσωπα πορτραίτα στα οποία θα αντικατοπτρίζεται η χαρά των Χριστουγέννων, χριστουγεννιάτικες δράσεις ή εκδηλώσεις σε ανοικτούς χώρους της πόλης)*

**Α. ΒΡΑΒΕΙΑ - ΕΠΑΙΝΟΙ - ΑΝΑΡΤΗΣΕΙΣ**

Στις συμμετοχές που θα διακριθούν θα απονεμηθούν τρία βραβεία (1ο, 2ο & 3ο) και τρεις έπαινοι (1ος, 2ος & 3ος) που θα συνοδεύονται από δώρα και αναμνηστικά διπλώματα. Ταυτόχρονα και σύμφωνα με την αξιολόγηση της κριτικής επιτροπής θα υπάρξουν και αναρτήσεις φωτογραφιών που έλαβαν μέρος στον διαγωνισμό.

**Β. ΟΡΟΙ ΣΥΜΜΕΤΟΧΗΣ**

1. Στον διαγωνισμό μπορεί να πάρει μέρος κάθε Έλληνας, ερασιτέχνης ή επαγγελματίας φωτογράφος, ή σπουδαστής σχολής φωτογραφίας, που ζει στην Ελλάδα ή στο εξωτερικό, καθώς και κάθε αλλοδαπός, που κατοικεί μόνιμα στην Ελλάδα.
2. Κάθε διαγωνιζόμενος μπορεί να υποβάλλει μέχρι τέσσερις (4) φωτογραφίες, έγχρωμες ή ασπρόμαυρες (RGB).
3. Γίνονται δεκτές φωτογραφίες που δεν έχουν επεξεργαστεί ηλεκτρονικά ή που έχουν υποστεί επεξεργασία με τρόπο που δεν παραποιεί την πραγματικότητα.
4. Οι φωτογραφίες κατατίθενται σε ψηφιακή μορφή (αρχείο .jpg) με τίτλο το ονοματεπώνυμο του φωτογράφου και αύξοντα αριθμό από 01 έως 04 (π.χ. eponimo\_onoma 01.jpg). Η μικρή πλευρά της φωτογραφίας πρέπει να έχει ελάχιστη διάσταση **2362 pixels** και η μεγάλη ελάχιστη διάσταση **3543 pixels** (ελάχιστη διάσταση 20Χ30 εκατοστά στα 300dpi). Επί της φωτογραφίας **δεν** πρέπει να είναι ενσωματωμένο το ονοματεπώνυμο ή το λογότυπο του φωτογράφου.

**Γ. ΠΡΟΘΕΣΜΙΑ ΥΠΟΒΟΛΗΣ ΣΥΜΜΕΤΟΧΩΝ**

Οι διαγωνιζόμενοι πρέπει να υποβάλλουν τις φωτογραφίες τους μέχρι την **31η Ιανουαρίου 2025** στη διεύθυνση ηλεκτρονικού ταχυδρομείου **ilovevolos.photoshoot@gmail.com**

**Δ. ΣΥΜΠΛΗΡΩΜΑΤΙΚΕΣ ΛΕΠΤΟΜΕΡΕΙΕΣ**

Τα αποτελέσματα θα ανακοινωθούν μέσω της ιστοσελίδας του Δήμου Βόλου ([www.dimosvolos.gr](http://www.dimosvolos.gr)) στην ενότητα «κάτοικοι» και θα υπάρξει ταυτόχρονη ενημέρωση των διαγωνιζομένων με αποστολή των αποτελεσμάτων στις ηλεκτρονικές τους διευθύνσεις.

Τα δώρα στους φωτογράφους που θα βραβευτούν είναι:

1) Κάρτα ελευθέρας εισόδου σε όλες τις καλλιτεχνικές παραγωγές του Δήμου Βόλου για το χρονικό διάστημα από 30/11/2025 – 10/01/2026.

2) Έκθεση των φωτογραφιών στο έντυπο εορταστικό πρόγραμμα του Δήμου Βόλου, έτους 2025.

3) Παρουσίαση των φωτογραφιών σε δράση ή έκθεση κατά τη διάρκεια των εορταστικών εκδηλώσεων των Χριστουγέννων του 2025.

Την κριτική επιτροπή θα αποτελέσουν τα μέλη:

α) η κα Έλενα Αντωνοπούλου, Αντιδήμαρχος Πολιτισμού και Μουσείων

β) η κα Εύα Κατούνια, στέλεχος της Διεύθυνσης Πολιτισμού

γ) ο κος Λέων Μουρτζούκος, Πρόεδρος της Φωτογραφικής Λέσχης Βόλου και Δάσκαλος Φωτογραφίας

δ) ο κος Λευτέρης Πλαβός, Εκπαιδευτικός – Αρχιτέκτονας

Η κριτική επιτροπή θα συνεδριάσει σε ημερομηνία, που θα ανακοινωθεί μετά τη λήξη του διαγωνισμού και εντός του μηνός Φεβρουαρίου 2025.

Οι αποφάσεις της κριτικής επιτροπής είναι οριστικές και αμετάκλητες.

Οι φωτογραφίες που θα διακριθούν (βραβεία, έπαινοι και αναρτήσεις) θα παραμείνουν στο αρχείο της Δ/νσης Πολιτισμού του Δήμου Βόλου.

Οι φωτογραφίες (ψηφιακά αρχεία) που δεν θα τύχουν διακρίσεων, θα διαγραφούν.

Η απονομή των βραβείων, επαίνων και διακρίσεων θα πραγματοποιηθεί σε τόπο, ημερομηνία και ώρα, που θα ανακοινωθεί από την Διεύθυνση Πολιτισμού, μετά από συνεδρίαση της επιτροπής και εντός του μηνός Νοεμβρίου 2025.

Η συμμετοχή στον διαγωνισμό συνεπάγεται αυτόματα την ανεπιφύλακτη αποδοχή, εκ μέρους των διαγωνιζομένων, όλων των όρων της παρούσας προκήρυξης.

Η μη ακριβής συμμόρφωση προς τους όρους του διαγωνισμού αποτελεί λόγο αποκλεισμού από την κρίση.

**Ε. ΔΙΚΑΙΩΜΑΤΑ ΧΡΗΣΗΣ ΤΩΝ ΦΩΤΟΓΡΑΦΙΩΝ ΠΟΥ ΘΑ ΔΙΑΚΡΙΘΟΥΝ**

Η Δ/νση Πολιτισμού του Δήμου Βόλου διατηρεί το δικαίωμα χρήσης των φωτογραφιών που θα διακριθούν για την προβολή και προώθηση της αποστολής και του σκοπού της, με οποιοδήποτε τρόπο κρίνει στο μέλλον (εκθέσεις, προβολές, έκδοση αναμνηστικών λευκωμάτων, ημερολογίων, ανάρτηση στην ιστοσελίδα κ.λπ.), οι δε συμμετέχοντες στον διαγωνισμό αποδέχονται ρητά τον όρο αυτό και παραχωρούν το σχετικό δικαίωμα χρήσεως των διακριθέντων φωτογραφιών τους στην Δ/νση Πολιτισμού του Δήμου Βόλου. Η Δ/νση Πολιτισμού του Δήμου Βόλου υποχρεούται να αναφέρει πάντα το όνομα του δημιουργού (credits).

Τα δικαιώματα της φωτογραφίας παραμένουν στην ιδιοκτησία του κάθε φωτογράφου-δημιουργού, ο οποίος δηλώνει ότι η φωτογραφία που αποστέλλει δεν παραβαίνει οποιονδήποτε νόμο και δεν προσβάλει τα δικαιώματα τρίτων.

Η Δ/νση Πολιτισμού του Δήμου Βόλου δεν φέρει καμία ευθύνη για οποιαδήποτε αντιγραφή ή κλοπή της φωτογραφίας.

Η υποβαλλόμενη φωτογραφία πρέπει να αποτελεί προσωπική, ανέκδοτη και αυθεντική δημιουργία.

Οποιαδήποτε χρήση προσωπικής πληροφορίας των συμμετεχόντων θα είναι αποκλειστικά σύμφωνη με την ισχύουσα νομοθεσία προσωπικών δεδομένων και την πολιτική προστασίας προσωπικών δεδομένων.

Ο δημιουργός βεβαιώνει ότι έχει εξασφαλίσει τη συναίνεση των εικονιζόμενων προσώπων. Η Δ/νση Πολιτισμού του Δήμου Βόλου ουδεμία ευθύνη φέρει για ενδεχόμενες παραβιάσεις δικαιωμάτων της προσωπικότητας και των προσωπικών δεδομένων των φωτογραφημένων προσώπων. Για ενδεχόμενες παραβιάσεις όπως ανωτέρω θα ευθύνεται αποκλειστικά ο δημιουργός.